User:Zordung c/sandbox

༉ ང་བཅས་རའི་ འབྲུག་རྒྱལ་ཁབ་འདི་ནང་དགའ་སྐྱིད་ཀྱི་ཉིན་ཟླ་དགུང་ལས་ཤར་ཏེ་ འབངས་མི་སེར་ཚུ་ གངས་བར་ནང་གི་ཆུ་འཐུང་ སྤྲིན་བར་ནང་གི་ཉིནམ་བསྲོ་སྟེ་ གྱུར་མེད་བདེ་སྐྱིད་ཀྱི་ངང་ལུ་ སྡོད་ནིའི་གོ་བསྐལ་བཟང་པོ་འཐོབ་མི་འདི་ མི་དབང་ཆོས་རྒྱལ་ཡབ་སྲས་ཚུ་གིས་བཀའ་དྲིན་ཁོ་ན་ལུ་བརྟེན་ཏེ་ཨིན། ང་བཅས་རའི་ མ་འོངས་སྔོན་གཟིགས་ཅན་གྱི་ཆོས་རྒྱལ་ཡབ་སྲས་ཚུ་གིས་ རྒྱལ་ཁབ་ཀྱི་རང་བཙན་དང་ སྲུང་སྐྱོབས་ཀྱི་ལཱ་ཚུ་སྔར་ལས་ལྷག་སྟེ་ སྒྲིང་སྒྲིང་བཟོ་ནི། སྔར་སྲོལ་བཟང་པོའི་ལམ་དང་ལུགས་སྲོལ་ཚུ་ མི་ཉམས་གོང་འཕེལ་དང་ ཉམས་པ་སོར་ཆུད་འབད་ནི། གོང་འཕེལ་གྱི་ལཱ་ཚུ་ཡར་ངོའི་ཟླཝ་བཟུམ་སྦེ་ འཕེལ་ཐབས་ལུ་ འཛམ་གླིང་རྒྱལ་ཁབ་གཞན་དང་ཆ་འདྲ་བར་ རྒྱལ་ཁབ་ཀྱི་འབངས་མི་སེར་དང་ ན་གཞོན་བུཚ་དང་བུམོ་ཚུ་ ཤེས་ཡོན་སློབ་སྦྱོང་འབད་ནི་གི་སློབ་གྲྭ་རྒྱལ་ཁབ་མཐའ་དབུས་མེད་པའི་ས་གནས་ནང་ལུ་གཞི་བཙུགས་འབད་དེ་ཡོདཔ་ཨིན། འབྲུག་རྒྱལ་ཁབ་ནང་གི་ སློབ་གྲྭ་ཚུ་གི་གྲས་ལས་ གཅིག་ཟོར་གདུང་སློབ་གྲྭ་ཆུང་བ་འདི་ཨིན། ཟོར་གདུང་ སློབ་གྲྭ་ཆུང་བ་འདི་ ཤར་ཕྱོགས་བཀྲ་ཤིས་སྒང་རྫོང་ཁག་ ཁྲིམས་ཤིང་དྲུང་ཁག་ལས་ ཉིན་ལམ་གཅིག་གི་ ས་གནས་ རྐང་པར་རྒེད་འོག་ལས་ དུས་ཡུན་ཆུ་ཚོད་གཅིག་གི་ས་གནས་ཟོར་གདུང་ཟེར་བའི་གཡུས་ཚན་ ཉམས་དགའ་ཏོག་ཏོ་གི་སྦུག་ལུ་ཆགས་ཏེ་ཡོདཔ་ཨིན། ཟོར་གདུང་སློབ་གྲྭ་ཆུང་བ་འདི་ སྤྱི་ལོ་༢༠༠༦ལུ་གཞི་བཙུགས་འབད་ཡོདཔ་ད་ ལོ་དེ་ནང་ སློབ་དཔོན་གཅིག་དང་ སློབ་ཕྲུག་བསྡོམས་ཉེར་གཉིས་ཀྱིས་ བློ་གསར་སློབ་རིམ་ནང་ལུ་ཤེས་ཡོན་སྦྱང་ནིའི་འགོ་བཙུགས་ཏེ་ དུས་ཅི་འབདཝ་ད་ སློབ་གྲྭ་གཞི་བཙུགས་འབད་དེ་ལོ་དགུ་དེ་ཅིག་སོང་ཡོདཔ་ཨིན། དུས་ཅི་གི་ལོ་ནང་ སློབ་གྲྭ་འདི་ནང་སློབ་ཕྲུག་བུཚ་༣༣དང་ བུམོ་༢6 བསྡོམས་ཀྱིས་༥9། དེ་ལས་ དབུ་འཛིན་རྩིས་ཏེ་སློབ་དཔོན་བསྡོམས་ཀྱིས་ལྔ་ཡོདཔ་ཨིན། སློབ་གྲྭ་འདི་མཐའ་ཟུར་གྱི་སློབ་གྲྭ་ཆུང་བ་ཅིག་ཨིནམ་ལས་སློབ་ཕྲུག་ཚུ་ལུ་གཞུང་གི་ལྟོ་འཐོབ་ནི་མེདཔ་ཨིན། སློབ་གྲྭ་འདི་གིས་ གཡུས་ཁའི་ཨ་ལོ་ཚུ་ ལམ་ཐག་རིང་ས་ལུ་ དཔེ་ཆ་བལྟ་བར་གཏང་མ་དགོ་པར་ ཕམ་དང་གཅིག་ཁར་བཞག་ནི་ལུ་ ཕན་སྦོམ་རང་ཐོག་སྟེ་ ཡོདཔ་ཨིན། སློབ་གྲྭ་འདི་ནང་ སློབ་རིམ་བློ་གསར་ལས་ སློབ་རིམ་དྲུག་པ་ཚུན་ཡོདཔ་ཨིན། སློབ་ཁང་གི་གཡས་ཁ་ ཐུག་ལུ་ སློབ་གྲྭའི་བདག་སྐྱོང་ཡིག་ཚང་ དེ་ལས་ཡིག་ཚང་གི་ལྟག་ལུ་ སློབ་དབུ་འཛིན་གྱི་གཟིམ་ཅུང་དང་ སློབ་དཔོན་གྱི་གཟིམ་ཅུང་གཉིས་ཡོདཔ་ཨིན། སློབ་གྲྭ་འདི་ནང་ རྐང་རིལ་དང་ ལག་རིལ་རྩེད་ནིའི་རྩེད་ཐང་ཚུ་ཡོདཔ་མ་ཚད་ ཆོས་བལྟ་ནིའི་སློབ་དེབ་ཀྱིས་མ་ཚད་པར་ འབྲི་ནིའི་འབྲི་དེབ་དང་ པི་སི་ཚུ་ཡང་ སློབ་ཕྲུག་རེ་རེ་ལུ་ གཞུང་གིས་རིན་མེད་སྟོང་པར་སྦེ་གནང་འདི་ཡོདཔ་ཨིན། ཧེ་མ་འབད་བ་ཅིན་ གློག་མེ་གི་ཐུན་རྐྱེན་ཚུ་མེད་རུང་ ད་རེས་ནངས་པར་གློག་མེ་ཚུ་ཡང་ལྷོད་དེ་ཡོདཔ་ཨིན། དེ་བཟུམ་སྦེ་ སྣུམ་འཁོར་གི་ལམ་ཡང་ ད་ལྟོ་བསེལ་བའི་བསྒང་ར་ཡོདཔ་ཨིན། སློབ་གྲྭ་གི་གདོང་ཕྱོགས་ལུ་བླམ་སྨོན་ལམ་རབ་བཟང་གི་གདན་ས་ བླ་མའི་དགོན་པའི་ལྷ་ཁང་། དེ་བཟུམ་ སྦེ་ སློབ་གྲྭའི་གཡས་ཕྱོགས་ལུ་ རྒྱལ་མཚན་སྤྲུལ་སྐུ་གི་གདན་ས་ ཁྲལ་ཕུག་ལྷ་ཁང་དང་སློབ་གྲྭའི་རྒྱབ་ ཁ་ཐུག་ལུ་ བསིལ་ཁར་དགོན་པ། སློབ་གྲྭ་གི་གཡོན་ཕྱོགས་ལུ་ གྲུབ་ཐོབ་མདོ་བསྔགས་རིན་ཆེན་གི་གདན་ ས་དང་ བལྟ་དབང་ལྷ་ཁང་ཚུ་མཛེས་ཏོག་ཏོ་དང་ བྱིན་རླབས་ཆེ་ཏོག་ཏོ་སྦེ་ཆགས་ཡོདཔ་ལས་ སློབ་གྲྭ་འདི་ ག་ཅི་འདི་སེམས་དགའ་ཏོག་ཏོ་སྦེ་ཡོདཔ་ཨིན།